
Férfiak a nőkért: a nők melletti szövetséges cselekvés motivációi és fékjei férfiak körében

Dolgozatunkban az férfiak nők melletti szövetséges cselekvési motivációit vizsgáltuk magyar egyetemista mintán.
Az első kvantitatív kutatási részben, arra kerestük a választ, hogy befolyásolja-e a férfiak szövetséges cselekvési motivációját, ha a nők egyenlősége melletti kampányüzenetek, hatékonyan reagálnak pszichológiai szükségleteikre. Vignette módszerrel dolgozó online kísérletben a férfiakat véletlenszerűen soroltuk be a három kondíció egyikébe, ahol a hazai nemek közötti egyenlőtlenségekről, majd egy fiktív kampányról olvashattak. A státuszkondícióban a férfiak társadalmi státuszukat, a morális kondícióban pedig csoportjuk morális képét megerősítő üzeneteket kaptak, a kontroll kondícióban pedig nem volt megerősítő üzenet.
Kimeneti változóként a férfiak kollektív cselekvési hajlandóságát vizsgáltuk, ami egyrészt a fiktív kampány támogatásából, másrészt a nők melletti általános kollektív cselekvési tendenciából, harmadrészt pedig egy viselkedéses változóból (szeretnék-e, hogy továbbirányítsuk őket különböző oldalakra, ahol kifejezhetik a nők melletti támogatásukat) tevődött össze.
Az első két kimeneti változó esetében nem találtunk szignifikáns különbséget a kondíciók között, a viselkedéses változó esetében viszont a státuszkondícióban szignifikánsan kevesebben kattintottak a továbbirányítás lehetőségére, mint a másik kettőben. Ez ellentmond a hipotéziseinknek.
Az összefüggések pontosabb megértése érdekében kutatásunkat egy kvalitatív elemmel egészítettük. Fókuszcsoportos interjúk során választ kaptunk arra, hogy miért bizonyulhatott kevésbé hatékonynak a státuszkondíció az egyetemista férfiak körében, és hogy összességében milyen kampányüzenetek hatékonyak ebben a populációban. Felmértük továbbá, hogy milyen potenciális motiváló és gátló tényezői lehetnek a nők melletti szövetséges cselekvésnek ebben a korosztályban.
A csoporton kívüli szövetségesek (ally) különösen fontosak a társadalomi változások során, mivel ők birtokolják a forrásokat és a hatalmat (Lantos, 2020). Reméljük kutatásunk hasznos eredményeket kínál a szövetségeseket toborzó kampányok tervezéséhez.
Kutatásunkat alapszakos szakdolgozatunk keretében kezdtük, az alapötlet a témavezetőnktől, Lantos Nórától származik, a manipulációk tervezésében, az elemzésben, és a toborzásban mi is részt vettünk. Azóta újra toboroztunk, megdupláztuk kitöltőink számát és további hipotéziseket fogalmaztunk meg. A kvalitatív rész és az alhipotézisek (az ötlettől a kivitelezésig) teljes egészében saját munkánk.



